钦定古今图书集成/明伦汇编/宫闱典/第005卷 > 《宫词八首》蒋山卿
## 钦定古今图书集成/明伦汇编/宫闱典/第005卷 > 《宫词八首》蒋山卿

君王亲著紫霞裳，白玉冠簪八宝光。夜半碧坛星月
冷，九天仙乐下鸾皇。

离宫复道接蓬莱，云绕千峰五色开。香辇无尘珠箔
卷，后宫遥从上陵回。

令节繁华燕赏新，太平天子重词臣。诗成总是宫娥
品，席上惊看“夺锦人。”

小年选入蕊珠宫，紫阁玲珑十二重。日侍上真修法
事，水晶盘捧玉芙蓉。

风卷珠帘月上钩，箧中纨扇不宜秋。炎凉只在君王
手，莫拟承恩到白头。

碧殿瑶坛礼上清，桂华凉露浸银屏。双双玉女扶青
案，跪启琅函讽《道经》。

一夜梅开上苑东，淡烟斜月影朦胧。春魂愿逐香魂
去，飞入君王晓梦中。

香添沉水爇金炉，翠幕斜张绣被铺。却略挑灯试装
束，夜深前殿有传呼。